
Mărturisitorii: lon Roşca 


Despre cel de-al doilea poet veşnic tânăr al Bucovinei, lon Roşca (1908-1933), s-a 
scris mult în vremea „iconarilor“, iar E. Ar. Zaharia îi individualizează chiar şi trăsăturile 
care-l înscriu „pe deplin în fenomenul iconarist al poeziei româneşti“, şi anume: „firească 
atitudine de nobil poet, de aristocrat al simţirii“, „dorul de zbor, de stele“, „acceptarea sorții 
fără revoltă“ şi, „în general acea înclinare către acorduri geometrice, către muzica liniilor, fie 
că e vorba de ființa umană, fie că sunt lucruri neînsufleţite“. Se mai adaugă, desigur, „biruinţa 
cuvântului neaoş românesc, împletit cu neologismul elegant european“ în conturarea unei 
opere reprezentativă pentru fenomen. 


Conform propriei mărturii, „lon Roşca s-a născut în anul 1908 (9 iunie — n.r.), în 
Vicovu de Jos (jud. Rădăuţi). Liceul l-a făcut la Rădăuţi. A studiat dreptul la Universitatea 
Cernăuţi. Şi-a făcut debutul literar în revista „Muguri“ din Rădăuţi. Prima sa poezie publicată 
în „Junimea literară“ a fost „Rugă“. A scris numeroase dări de seamă (recenzii — n.r.). 
Colaborează la foiletonul ziarului „Glasul Bucovinei“ (cu schiţe şi povestiri) şi la „Răboj“ 
(Bucureşti). Publică în „Îndrumarea“ (Rădăuţi). 


S-a îmbolnăvit în toamna anului 1933 şi a murit, în 3 octombrie, la Rădăuţi, unde este 
înmormântat. 


Postum, I.E. Torouţiu i-a publicat volumul „Semne-n scuturi“ (1937), cu o prefaţă de 
Mircea Streinul, cu care se împrietenise în perioada studenției şi care-i preţuia îndeosebi 
poemul „Neohaiducească“, sortit parcă pentru a deveni imn al „iconarilor“. A scris şi proză, a 
tradus din Johann Bojer, Baudelaire şi Jean Tharaud. 


„Poezia bucovineană tânără dintre cele două războaie mondiale a avut trei mari 
pierderi: Mihai Horodnic (mort în 1926), lon Roşca (mort în 1933) şi George Stratoiu (mort în 
1935). 


Dacă primul pornea de la cel mai eminescian tradiționalism şi de la nostalgia locurilor 
natale, dacă George Stratoiu schiţa un itinerar inedit, cu elemente de fantastic românesc, din 
care umorul nu lipsea, copleşit, totuşi, de o intensă tristeţe prevestitoare de moarte, apoi lon 
Roşca s-a ridicat spre opere mai moderne, dezacordându-se de actual pentru a urmări un 
motiv înalt, al cântării de ideal, al idealului însuşi. 


Ceea ce mi se pare că predomină în toată lirica lui lon Roşca este sentimentul 
pornirilor, al ajungerii, al mişcării. O nevoie de acţiune, de depăşire îl animă pe poet, dar 
această tendinţă spre larg, spre infinit este filtrată, ponderată de conştiinţa inutilităţii, astfel 
încât elanul iniţial este potolit de chinuitoarele întrebări dacă se poate realiza gândul omului 
sau nu. 


Îndrăgostit de marile aspecte ale liniei în mişcare, dans, luptă, urcare spre zenit, Ion 
Roşca încarnează liric sentimentul atât de specific românesc al dorului. Este la dânsul dorul de 


aflare, de ajungere, de descifrare a destinului, de plecare spre ţărmuri mai puţin exotice şi 
pitoresc, tangibile cu ale lui Baudelaire. 


Sentimentul dorului în lirica lui este o continuă alunecare spre miraj, mirajul 
coregrafic al nudurilor ideale, mirajul înstelat al cerului, mirajul zborului, al gândului suliţaş. 
Ca spre un port îndepărtat de mare, poetul se tot aruncă năvalnic şi nebun în căutarea unui 
ideal. E chinul tragic, exprimat de romantici, dar şi mai cumplitul dor de necunoscut al 
simboliştilor. Ion Roşca se înscrie în feudele lor. 


Dar, în acelaşi timp, lirica lui cuprinde şi tristul acord al renunţărilor, al întoarcerii, al 
cupei cu otravă ce-o bei şi o arunci, revenind mereu la locul de obârşie, copleşit de zbaterea 
imensă pe drumuri neumblate. Iar prin acest caracter, ce corespunde, în sens invers, dorului 
românesc, lon Roşca este un interpret al jalei, al suferinței umane, al sentimentului de 
nerealizare, al sentimentului de nerealizare deplină... 


Ion Roşca nu şi-a cântat suferințele carnale, materia în flexibilitate constantă, 
insuficienţele biologice, ca unii din contemporanii săi bucureşteni, ci a slăvit năzuința 
sufletului de a se purifica, de a se ridica, de a se contopi cu realităţile spirituale superioare. 


Această firească atitudine de nobil poet, de aristocrat al simţirii, s-a evidenţiat şi prin 
cele câteva motive caracteristice: dorul de zbor, de stele („spre neajuns hotar, împinşi mereu 
de dorul de a nu ne mai opri), acceptarea sorții („fie şi cu chipul morţii) fără revoltă, 
imaginea viguroasă a scutului, agerimea arcului ca gândul, nudul (dezbrăcat e, deci, lutul de 
sufet) în dans şi în oglinda mişcătoare a apelor, paloşul („semeţ“, dar „moare frânt în teaca 
aruncată“), în general acea înclinare către acorduri geometrice, către muzica liniilor, fie că e 
vorba de ființa umană, fie că sunt lucruri neînsuflețite... 


Prin aceste câteva trăsături, lon Roşca se înscrie pe deplin în fenomenul iconarist al 
poeziei româneşti. Opera sa lirică e biruința cuvântului neaoş românesc, împletit cu 
neologismul elegant european“ (E. Ar. Zaharia, Revista Bucovinei, nr. 10/1943, pp. 457-459). 


(Drăguşanul, Ion, Mărturisitorii. O istorie a scrisului bucovinean, 
Editura Muşatinii, Suceava 2002). 





ION ROŞCA 


Descântec 


În dezveliri de prunduri şi ochiuri de dumbravă, 
frunzare despletite pe luciuri de oglindă, 
fecioarelor, la vârste de flăcări să le-ntindă 
umbrare de ispită şi linişte bolnavă. 


Corole ameţite in mângâieri solare, 

fuior de solitudini pe melodii tăcute 

şi trupul — palpitare de nervi şi alăute, 
descoperiri de pajişti cu visuri si răcoare. 


Şi-apusuri adunate sub gene, năruire 

de palide arginturi şi-aurării celeste, 

să le-nflorească pagini de noapte şi poveste: 
popasuri de greşeală şi drum de mântuire. 


(Zaharia, E. Ar., Antologie rădăuțeană, Cernăuţi. 1943, p. 45) 


Nud 


Împlinit în sunet de cristaluri, nud 

scump mărgean sub sticla mărilor din sud, 
botezat în roua verzilor perdele — 

te ghicesc sonoră umbră-n ape grele. 


Bucurie frântă în supremul cânt, 

rugă picurată-n fluier de pământ, 
şerpuire scrisă în egal cuprins: 

basm pe ban de aur, de pe cer desprins. 


(Zaharia, E. Ar., Revista Bucovinei, nr. 10/1943, pp. 460-462) 


Dans nud 


Împlinit în sunet de cristaluri, nud, 

scump mărgean sub sticla mărilor din sud, 
botezat în doua verzilor perdele 

te ghicesc sonoră umbră-n ape grele. 


Bucurie frântă în supremul cânt, 

rugă picurată-n fluier de pământ, 
şerpuire scrisă în egal cuprins: 

basm pe ban de aur de pe cer desprins. 


(Zaharia, E. Ar., Antologie rădăuțeană, Cernăuţi. 1943, p. 46) 


Acord linear 


Vis de slăvite pajişti cu ritmuri neghicite 
în descifrări de pagini sub clape grăitoare 
şi preajma dezvelire de linii pure-n care 
mai stăruie contururi de braţe arcuite. 


Un răsărit de zâmbet alături şi petale; 

rod pârguit în nopţi de insomnii şi lene, 
de-ai şti câtă răcoare şi umbră ai sub gene, 
ţi-ai tăinui adâncul privirilor din cale. 


(Junimea literară, nr. 1-6/1932, pg. 242). 


Neohaiducească 


Îmi place să trăiesc ca pădureţii, vara, în pădure 
cu suflet acru, necioplit şi dur, 

să mă hrănesc cu ploi şi vânt (sunt şi zile pure: 
numai argint suflat pe fond de azur). 


Ca să-mi crească visul ca un lujer, drept, 
mă-nvelesc cu nopţi ca în frunzare cerbii; 
iar pe cer de scriu semne norii aştept 
licurici s-aprindă stele-n roua ierbii. 


Mă trezesc atunci din senin haiduc, 

hoţ la drumul mare (pe Calea Lactee) 
măsurând chimirul, aur cât să duc 

şi înjurând de sfinţi ca noaptea-n loc să steie. 


(Zaharia, E. Ar., Revista Bucovinei, nr. 10/1943, pp. 460-462) 


Dorinţa 


Aş vrea s-alerg în depărtări, 
să prind cu mâna zarea, 

să sorb rubinu-n înserări, 
s-aud cum cântă marea... 


Aş vrea-n neant să mă cufund, 
cutreierând meleaguri. 
Uitarea să m-atragă-n fund 


străin de pe meleaguri. 


(Zaharia, E. Ar., Revista Bucovinei, nr. 10/1943, pp. 460-462) 

Cântecul străzilor 


Înnebunite străzi de-atâta alergare, 
spre care-nsorite zări vă duceţi voi 
de vă umpleţi ca un puhoi, 

spre care port îndepărtat de mare? 
Mereu plecaţi, dar reveniţi mereu 
Spre-acelaşi loc de unde aţi pornit 
şi-n chinul vostru tragic şi cumplit 


v-asemănaţi atât de mult cu chinul meu. 


(Zaharia, E. Ar., Revista Bucovinei, nr. 10/1943, pp. 460-462) 


II 


Rugă 


Îndură-te, părinte, şi din a Ta lumină 
aruncă o fărâmă în trupul meu de lut 
în care îngropate zac dintru început 
grăunţele-azvârlite în ţarina-mi de tină. 


Fă mugurii nădejdii să se prefacă-n floare, 
să odrăslească iarăşi mlădiţele credinţei; 
pe crengile uscate de spinii suferinţei 


de aur coapte roade să strălucească-n soare. 


(Zaharia, E. Ar., Revista Bucovinei, nr. 10/1943, pp. 460-462) 

Elixir 


Când visu-n constelații sub pleoape s-a ivit 
în ceasul renunțării străin şi singular 

perfid sărutul morţii în trup i-a împletit 
năvoadele ispitei sub cerul ei de jar. 


Neliniştea durută se prăbuşi sonoră 

în braţe de-ntuneric, sfâşietor de calmă; 
înfiorat in sânge crescu ca o sudalmă 
surâsul crud al vieţii sporit oră cu oră. 


Cântec neîmplinit i-a luminat atunci 
în carne râuri calde de zbucium şi tăcere 
şi-n suflet se prelinse plăcuta mângâiere 


a sticlei cu otravă ce-o bei şi o arunci 


(Zaharia, E. Ar., Antologie rădăuțeană, Cernăuţi. 1943, p. 46) 

Evadare 


Când primăvara va îmbrăţişa, livezile pe rând, 
ne vom lua rămas bun într-o seară 

de la pomii albi din grădină 

ŞI în gând 

de la iubirea de lumină plină 

pentru care am plâns întâia oară. 


Vor veni porumbeii să ne-ntâmpine în drum: 
mama ne va săruta ochii ca de plecare 

şi nu vom şti nici eu. nici tu, cum 

un cântec ne va îmbia în depărtare. 


Paşii noştri se vor duce lin ca un zbor tăcut, 
stele multe bruma-vor căi neumblate. 

Iar când tălpile, însângerate 

de mers, ne vor fi durut, 

vom întâlni şi noi îndepărtata cetate. 


(Zaharia, E. Ar., Antologie rădăuțeană, Cernăuţi. 1943, p. 45) 

Itinerar 


— inscripţie pe-o aripă de aeroplan — 


Spre culmi de-azur un cântec urcarea ne-nflori, 
ne îmbiau livezi de cer atât de clar 

c-am apucat cărarea spre neajuns hotar 

mereu împinşi de dorul de-a nu ne mai opri. 


Râmase-n urmă drumuri ne arborau chemări 
in fluturare albă de ispitiri şi doruri, 

dar ne învinse setea beţiilor de goluri 

şi ne-ameţi adâncul albastrei depărtări. 


Mai sus, spre ţărmuri fără rele, 

să poposim, o, suflet de-a pururi însetat, 

la început de noapte, sub cer înrourat 

să adormim pe-un maldăr de visuri şi de stele. 


(Zaharia, E. Ar., Antologie rădăuțeană, Cernăuţi. 1943, p. 47) 

Semne-n scuturi 


Semne smălţuite-n alb de scuturi, 
spornic desfrunzit de ape sfinte, 
izvodi lumina pe veşminte 
despletind răcoarea strânsă-n ciuturi. 


Doine coborâte-n răsărit, 

argintată brumă pe năframă-aleasă, 
să-mi gătiți poema mirelui ivit, 
potrivită-n frunză de mătasă. 


Rozmarin desprins din grindini, crescut 
pe croiala mânecilor drepte, 

despicat în plaiuri şi desiş, cusut 
înflorind cunună frunţii înțelepte. 


(Zaharia, E. Ar., Antologie rădăuțeană, Cernăuţi. 1943, p. 46) 

Paloşul 


Semeţ în mâna dreaptă preschimbat 
în mări de fulger cu-nfloriri de sânge, 
amarul vremii pe oţel brumat 

i-a pus pecetea timpului ce-l plânge. 


Păduri de zale şi de căşti rotunde 
visa — odată — ca să le străbată; 
amar adânc — azi — inima-i pătrunde 
şi moare frânt în teaca aruncată. 


(Zaharia, E. Ar., Revista Bucovinei, nr. 10/1943, pp. 460-462) 

E. Ar. Zaharia: Poetul Ion Roşca (1908-1933) 


Poezia bucovineană tânără dintre cele două războaie mondiale a avut trei mari 
pierderi: Mihai Horodnic (m. 1926), lon Roşca (m. 1933) şi George Stratoiu (m. 1935). 


Dacă primul pornea de la cel mai eminescian tradiționalism şi de la nostalgia locurilor 
natale, dacă George Stratoiu schiţa un itinerar inedit cu elemente de fantastic românesc din 
care umorul nu lipsea, copleşit totuşi de o intensă tristeţe prevestitoare de moarte, apoi lon 
Roşca s-a ridicat spre opere mai moderne, dezacordând-se de actual, pentru a urmări un motiv 
înalt, al cântării de ideal, al idealului însuşi. 


Ceea ce mi se pare că predomină în tot liricul lui lon Roşca este sentimentul pornirilor, 
al ajungerii, al mişcării. O nevoie de acţiune, de depăşire îl animează pe poet. dar această 
tendință spre larg, spre infinit este filtrată, ponderată de conştiinţa inutilităţii, astfel încât 
elanul iniţial este potolit de chinuitoarele întrebări dacă se poate realiza gândul omului sau nu. 


Îndrăgostit de marile aspecte ale liniei în mişcare, dans, luptă, urcare spre zenit, lon 
Roşca încarnează liric sentimentul atât de specific românesc al dorului. Este, la dânsul, dorul 
de aflare, de ajungere, de descifrare a destinului, de plecare spre ţărmuri mai puţin exotice şi 
pitoresc tangibile ca ale lui Baudelaire. 

Sentimentul dorului, în lirica lui, este o continuă alunecare spre miraj, mirajul 
coregrafic al mulurilor ideale, mirajul înstelat al cerului, mirajul zborului, al gândului sulițaş. 
Ca spre un port îndepărtat de mare, poetul se tot aruncă năvalnic şi nebun în căutarea unui 
ideal. E chinul tragic exprimat de romantici, dar şi mai cumplitul dor de necunoscut al 
simbolicilor, lon Roşca se înscrie în feudele lor. 


Dar, în acelaşi timp, lirica lui cuprinde şi tristul acord al renunţărilor, al întoarcerii, al 
cupei cu otravă, ce-o bei şi o arunci, revenind mereu la locul de obârşie, copleşit de zbaterea 
imensă pe drumuri neumblate. lar prin acest caracter, ce corespunde în sens invers dorului 
românesc, lon Roşca este un interpret al jalei, al suferinței umane, al sentimentului de 
nerealizare deplină. Numai prin aceste două trăsături, el este de accentuat miez românesc. 


Mai este însă o faţă semnificativă a liricii sale: haiducia ca sentiment pur românesc, 
acea umblare silvestră şi celestă, în ritmuri eroice de trecut, acea contopire panteistă cu 
frunzarele, cu azurul cerului, cu Calea Lactee. 


Am subliniat trei caractere ale poeziei sale, caractere esenţiale atât în ceea ce priveşte 
românismul inspiraţiei, cât şi tinereţea care i-a impus organic anumite dezlegări de probleme 
într-un anume sens; năvalnica pornire spre ideal se stinse adeseori în lentă amorţire. 


Alte particularităţi ale poeziei sale moderne, care îmbogăţesc sensibil inventarul 
motivelor lirice bucovinene şi corespund uneori fericit poeziei europene sunt următoarele: o 
anume preferinţă pentru statuar, pentru hieratic, în sensul lui Adrian Maniu, care-l apropie 
mai mult de sculptură, mai precis însă de gravură, decât de pictură, căci versul său nu cântă 

culoarea, pitorescul, excentricul vizual. Poezia sa e mai curând o gravură fină, reţinută, iar 
absenţa, în unele strofe, a verbelor generatoare de elan, este un semn definitiv că în lon Roşca 
e sentiment de geometrie lirică, simetrie de imagini de origine românească, detestare a 
liricului de tiradă romantică, umflată (deci „linii pure în care mai stăruie contururi de braţe 
arcuite”). 


Problema morţii este discret atinsă (Elixir), dar sentimentul trăirii creştine se exprimă 
major într-una din primele încercării, în care, cu umilință, solicită o fărâmă de spirit ceresc 
într-un pumn de lut, care ar trebui să rodească. Rodul de aur îl va dărui poetul, ca prinos 
desăvârşit, lui Dumnezeu, pentru ca să se întâlnească în tot aceiaşi veşnică esenţă divină, 
începutul şi sfârşitul, şi să se vadă că, în afară de dânsul, nu există evadări materiale, nici 
spirituale. 


Ion Roşca nu şi-a cântat suferințele carnale, materia în flexibilitate constantă, 
insuficienţele biologice, ca unii din contemporanii săi bucureşteni, ci a slăvit năzuința 
sufletului de a se purifica, de a se ridica, de a se contopi cu realităţi spirituale superioare. 


Această firească atitudine de nobil poet, de aristocrat al simţirii, s-a evidenţiat prin 
cele câteva motive caracteristice: dorul de zbor, de stele („spre neajuns hotar, împinşi mereu 
de dorul de a nu ne mai opri”), acceptarea sorții (fie şi cu chipul morţi) fără revoltă, imaginea 
viguroasă a scutului, agerimea arcului ca gândul, nudul (dezbărat e deci lutul de pe suflet) în 
dans şi în oglinda mişcătoare a apelor, paloşul („semeţ”, dar „moare frânt în teaca aruncată”), 
în general acea înclinare către acordurile geometrice, către muzica liniilor, fie că e vorba de 
fiinţa umană, fie că sunt lucruri neînsufleţite. 


Impresia aceasta de liniar a coincis odinioară, pentru mine, cu aceea de casant, de 
frânt, de amorf, iar când analizăm versul i-l vedeam în concordanţă cu sărăcia aparentă, dar 
luminoasă, pură, a liniei. 


Prin aceasta însă lon Roşea e un poet nou, modern, care se desprinde de tradiţionalism 
şi prin lexic pretenţios (azur, itinerar, arboran, nud, mărgean, elixir, perfid, calme solitudini, 
lujer, tentacular, ostil, havuse, lent crepuscul, fildeş, flamuri, miraj, preludiu), care nu 
covârşeşte autohtonismul ridicat la valoarea de expresie poetică (musti, miji, străjuri, hambar, 
belşug, grăunţe, mlădiţele, chimir, puhoi, fereca, părăginirea, scurmă, prunduri, neslobozit) 
remarcabilă. 


Prin aceste câteva trăsături, lon Roşca se înscrie pe deplin în fenomenul iconarist al 
poeziei româneşti. Opera sa lirică e biruinţa cuvântului neaoş românesc, împletit cu 
neologismul elegant european. 

* 

Ion Roşca (9 iunie 1908 — 3 octombrie 1933) s-a născut în Vicovu de Jos şi a făcut 
liceul la Rădăuţi, unde era un puternic mediu literar, animat de Mihai Horodnic, Iulian 
Vesper, lonel Negură şi alţii. A publicat în revista „Muguri” a Liceului „Eudoxiu 
Hurmuzachi”, apoi la „Îndrumarea”, „Junimea literară”, „Glasul Bucovinei”, „Răboj” şi 
altele. 


La Cernăuţi, a stat în strânse relaţii de prietenie cu Mircea Streinul, cu care a lucrat la 
„Iconar”. 

A studiat Dreptul. S-a îmbolnăvit în toamna lui 1933 şi a murit la Rădăuţi, unde e 
înmormântat. 


Poeziile sale au fost publicate în volumul „Semne-n scuturi” (1937), editat de dl prof. 
I. E. Torouţiu, cu o prefață de Mircea Streinul. 


A mai scris proză, critică şi a tradus din Johann Bojer, Baudelaire, J. şi J]. Tharaud etc. 


(Revista Bucovinei, Anul II, Nr. 10, 
Cernăuţi, octombrie 1943, pp. 457-459) 

Liviu Rusu: Drum de neliniști 


Când, pentru întâia oară, omul a privit cerul, cu deznădejdea sufletului închegat în lut, 
gândul înfiorat a pus chenar de stea frânturii de cer, închisă în el ca într-o cutie de mătase, 
prefăcând-o în icoană. 


Povestea poate fi tălmăciţi şi altfel. În lumina unei teorii despre artă, de pildă. 


Să ne gândim la vechii Greci. La însemnătatea pe care o avea, în viaţa lor înaltă, 
cuvântul, gândit în legătură cu procesul de creaţiune artistică, mimesis!. Sensul larg, ce-l 
primeşte la Platon şi Aristotel, încheagă unitatea unei teorii estetice, care nu exclude de la 
explicare nici muzica, arta cea mai depărtată de înţelegerea imediată a noţiunii. Expresia 
raportului lui mimeistai — a face chip după asemănare — o prindem şi în cuvântul icoană. lar 
iconar, în sensul acesta, are înţeles de creator de artă. 

Cuvântul, ales să devină lozincă şi simbol de activitate, înseamnă afirmarea unei 
concepţii de artă, în care întoarcerea către icoanele sufletului se lămureşte din nădejdi 
spirituale. Din primele poezii ale iconarii se desprinde nu ştiu ce frământare a lutului către cer, 
ca o nelinişte a veacului. 


„Ca să-mi crească visul ca un lujer, drept, 
mă-nvelesc în noapte ca-n frunzare cerbi” 
(lon ROŞCA, Neohaiducească, Rev. Orion). 


In lumea aşezărilor materiale faptul a apărut fără înţeles şi demn de zeflemea nătângă; 
dar a închegat, prin izolare, comunitatea iconarilor în nucleu de spiritualitate. 


Inceputul a pus semn de moarte. A murit lon Roşca. Şi, poate, odată cu înfrigurarea 
morţii, flăcăul iconar a strivit între gene o lacrimă, care a oglindit, din cea din urmă lumină a 
vieţii, trupul zvelt de ciută al unei mănăstiri bucovinene peste un fundal de cer şi codru verde. 


Prin moartea lui lon Roşca, privită nu ca o distrugere a lui, ci ca o trecere dincolo de 
stele, grupul iconar şi-a însemnat drumul unei spiritualităţii creştine, înscriind, în haosul 
material, o altă aripă de recrudescenţă românească. 


Casa iconarilor a rămas cinstită gândului ei. Azi, când zările par să se limpezească, 
trebuie să facem o mărturisire, care nu va jigni pe nimeni. Ceea ce a făcut ca gândirea iconară 
să străbată ţara, de la un capăt la altul, a fost numai munca şi credinţa câtorva tineri. Băieţii 
aceştia şi-au rupt bucata de pâine de la gură, ca să-şi poată tipări cele câteva plachete de 
versuri, de care avea să se împiedece gândul neputincios al criticilor improvizaţi. 


Lucrurile se lămuresc de la sine, prin o fatalitate care e a lor, pentru ca noi, privindu-le 
lămurite, să vedem mai bine drumul ce se deschide înainte. 





! A. Frenkian, Mimesis şi Muzica, Cernăuţi 1932 

Mulţi din cei în care am crezut, poate, şi care au pornit odată cu noi, nu ne mai sunt 
alături, pentru că n-au urmărit şi înţeles drumul nostru. Ne pare bine că s-a întâmplat ce s-a 
întâmplat şi că am rămas putini pentru credinţa viitoare. Sufletul nostru va sta dovadă înaintea 
lui Dumnezeu şi a oamenilor. Prin el câştigăm, azi, noi tovarăşi pentru luptă dârză, în viaţa de 
cumpănă a spiritualităţii româneşti. 


Porneşte o nelinişte uriaşă peste lume şi ţară. Undeva, în adâncuri, parcă s-a rupt ceva, 
despre care nimeni nu ştie cuvânt. Şi, din nou, înfrigurat de singurătate se trezeşte omul 
pământului. Tinerii caută pe Dumnezeu. Pe care l-au pierdut părinţii. Şi părinţii prigonesc 
copiii ce caută pe Dumnezeu ucis de dânşii. 


Şi asta se poate spune altfel. Pentru că tot ce spunem noi se poate spune în mai multe 
feluri. 


Acestei frământări spirituale, acestei nelinişti omeneşti, noi îi spunem renaştere; sau 
întoarcere la pământ şi la cer, la viaţa morţilor, la credinţă, la metafizică şi, iarăşi, schimbare 
către o ars nova. lată o mulţime de elemente, feţe de cristal în lumina unei noi spiritualităţi. 

Dar e mai bine să dăm lucrurilor un înţeles ascuns. Să le învăluim în taină. Cu aceasta 
ne apropriem de minune, al cărei sens adânc, de nepreţuit pentru puterile noastre de intuiţie, l- 
am pierdut. Şi am devenit şterşi şi seci asemeni pietrelor sfărâmate în drumul carelor. 


Drumul de nelinişte trece pe lângă minune. Să zidim din ea, cum se zidesc din piatră 
biserici, viaţa sufletului nostru. 


Arta, arta românească, în ce legătură stă faţă de minune? 


Peste câmpii, în întinsul zăpezilor dobrogene, trăieşte, la umbră de veac, satul 
românesc: 


„Citinele, citioară, dragă Ler, 
Vine marea turburată, 
Citinele, citioară, dragă Ler, 
Un cerb mare care-noată, 
Citinele, citioară, dragă Ler”. 


Orice icoană se desprinde, în felul acesta, din sufletul aşezărilor româneşti, este o 
minune. 


Şi drumul de nelinişte al iconarilor trece pe lângă această mare minune, care este arta 
populară românească. 


(conar, |, 1, 1935, p. 1) 

Gheorghe Neculoiu: „„Semne-n scuturi” 


„Semne-n scuturi” se numeşte mănunchiul de poeme rodite din sufletul zbuciumat al 
poetului bucovinean Jon Roșca, stins în fragedă vârstă. Cartea aceasta de poeme, publicată 
după moartea lui, nu e o închegare deplină, ci numai un început de frumoase realizări, care 
dovedesc un talent viguros şi o mare bogăţie sufletească. Acestea sunt daruri de care multă 
rodire poetică puteam lega. 


Poezia lui Ion Roşca naşte dintr-o chinuitoare dorință de zbor spre înălțimile pline de 
lumină, spre cuibul de azur al visurilor sale. Voia să sfarme robia lutului, din care mustesc 
numai aţâţări şi ispitiri de trăire pământeană. Pe ţărmul acela îndepărtat, spre care năzuia să 
ajungă poetul, relele şi deznădejdea lumească nu puteau să pătrundă. Deci numai acolo ar fi 
putut găsi clipe de fericire în viaţă: 


„Mai sus, spre ţărmuri fără rele, 
să poposim, O, suflet dc-a pururi însetat, 
la început de noapte, sub cer înrourat 
să adormim pe-un maldăr de visuri şi de stele” 
(tinerar) 


Dar urcuşul spre cetatea adorată a visului său e greu, împânzit de spini şi înfrângeri. 
Totuşi, va merge până când tălpile vor sângera şi oboseala va împietri mădularele. Rămân în 
urmă locurile copilăriei, grădini în sărbători de primăvară şi mama îngândurată. Însă, nu după 
vreme, trebuie să constate: 


„aripi frânte-n doua de margini de stâncă, 
popasuri pe creste, neatinse încă” 

(Cântecul plecărilor) 
sau 


„îngenunchiat în noapte — de rugă — gândul şade 
şi împietrit aşteaptă neajunsă împlinire” 
(Cântec pentru neajunsă împlinire) 


După aceste înfrângeri, dezgustat, porneşte înapoi, să-şi regăsească copilăria cu 
bucuriile şi trecutul cu amintirile. Dar altă deznădejde îl aşteaptă: 


„Zdrobit de lunga rătăcire, 
la casa visurilor de-altădată 
s-opri o clipă sufletul să bată, 
dar nu-i răspunse nici o amintire” 
(Mângâiere) 

Intâmpinat de această amărăciune nebănuită, poetul caută disperat să găsească cel 
puţin o frântură din tot ce lăsase la plecarea sa spre cetatea de azur. 


„Răstoarnă gândul pulberea şi-o scurmă 
să afle din trecut măcar o urmă” 
(Mângâiere) 


Dar, negăsind nimic, refugiul îl caută în resemnare. E singura mângâiere posibilă. 

Poezia lui lon Roşca, cu tot zbuciumul său sufletesc, coboară din luminişuri de cer. 
Nici o umbră de pesimism nu acoperă cristalul de rouă al imaginilor sale. Totuşi, o împăcare 
cu lumea reală n-ar fi putut găsi niciodată. 


Multe nădejdi frumoase s-au stins, odată cu acest iconar, răsărit pe plaiuri bucovinene. 


(Rânduiala / Arhivă de gând şi faptă românească, 
Volumul III, Caietul 1, Bucureşti 1938, p. 71) 

